喜雨再用前韵
作者：王十朋
朝代：宋

paragraphs: 南國久無雨，渴心欲生埃。
麥既枯且死，木亦黄而摧。
方春雲已火，未夏蚊成雷。
刺史固有罪，斯民自宜哀。
真人及大士，久出應思回。
閉陽縱諸陰，愧無董生才。
林鳩厭呼喚，石燕徒低徊。
有日上扶桑，無雲起陽臺。
方修九淵祀，遽聞尺木催。
想驚阿香夢，疑噀欒巴盃。
夜中簷溜響，枕上愁顔開。
願遍普天下，不止泉山隈。
莫作鼎湖浪，因風下崔嵬。
明朝賀雨詩，定自莆中來。